Apariție neașteptată în orașul Galați, unde un autobuz alimentat cu hidrogen a fost văzut astăzi pe traseu. Va fi în circulație în zilele de luni și marți. Acest eveniment reprezintă o oportunitate de prezentare a autobuzului "prietenos cu mediul" în cadrul traseelor de transport public ale orașului. Săptămâna trecută, același autobuz a fost prezentat și în Cluj-Napoca.
Primăria municipiului Galați anunță că autobuzul circulă luni și marți pe Traseul 105. În România, autobuzul alimentat cu hidrogen este prezentat doar la Galați și la Cluj-Napoca, urmând să plece în alte țări, potrivit Mediafax.
„Orașul a devenit un model de bună practică în ceea ce privește susținerea și promovarea unui transport prietenos cu mediul. Este vorba despre al treilea turneu de promovare a autobuzelor cu hidrogen realizat în Europa Centrală și de Est, în cadrul proiectelor JIVE, finanțate de Clean Hydrogen Joint Undertaking care primește sprijin din partea programelor de cercetare și inovare ale Uniunii Europene Horizon 2020, Hydrogen Europe și Hydrogen Europe Research.
Autobuzul, fabricat de compania Caetano, este testat pe străzile a nouă orașe europene, inclusiv Cluj-Napoca și Galați, apoi va pleca în orașe din Grecia, Bulgaria, Bosnia și Herțegovina”, a anunțat Primăria Galați.
În ultimii ani Primăria Galați a achiziționat 105 mijloace de transport noi și moderne. În următoarea perioadă la Galați vor mai ajunge 42 de autobuze electrice, 10 tramvaie moderne și 10 microbuze electrice.